Shaxmatchimiz xalqaro turnirda tajribali raqibini mag`lub etdi

Shu kunlarda Latviyaning Riga shahrida shaxmat bo`yicha nufuzli “Grand Swiss Tournament” xalqaro turniri davom etmoqda.
 O`zbekiston shaxmat federasiyasi matbuot xizmati xabariga ko`ra, kecha, 1 noyabr kuni musobaqaning 5-tur o`yinlari o`tkazildi. Unda hamyurtimiz Shamsiddin Vohidov oq donalarda FIDE reytingida o`zidan bir muncha yuqori pag`onada bo`lgan mezbonlar vakili – Nikita Meshkovni mag`lub etdi.  
 Qolgan shaxmatchilarimiz kechagi bahslarda durangga erishdi. Xususan, Nodirbek Abdusattorov oq donalarda harakat qilgan bo`lishiga qaramay rossiyalik Daniil Dubov bilan murosa yo`lini tanladi. Javohir Sindarov qora donalarda xitoylik Jianchao Jou bilan durangga erishdi. Nodirbek Yoqubboev esa ukrainalik Pavel Eljanov bilan yarim ochkodan bo`lishdi.  
 5-turdan so`ng N.Abdusattorovda 3 ochko, N.Yoqubboevda 2,5 ochko, J.Sindarov hisobida 2 ochko mavjud. Shamsiddin Vohidov bo`lsa ushbu turdagi muvaffaqiyati evaziga 1,5 ochko bilan turnirdagi mavqeini yaxshilashga erishdi.  
 Mukofot jamg`armasi 425 ming dollar bo`lgan mazkur  turnir joriy yilning 8 noyabriga qadar davom etadi. Musobaqaning 6-tur o`yinlari oldinda ekanligini e`tiborga olsak, vakillarimizda hali imkoniyat bor.  
 Mazkur nufuzli musobaqaning bahslari adolatli o`tishida hamyurtimiz, O`zbekiston shaxmat federasiyasi raisining birinchi o`rinbosari Husan Turdaliev hakam sifatida ishtirok etmoqda.